**ELŐTERJESZTÉS**

**Körmend Város Önkormányzata Képviselő-testületének 2023. október 27-i ülésére**

**Tárgy:** A helyi adókról szóló önkormányzati rendelet módosítása

Tisztelt Képviselő-testület!

A Vas Vármegyei Kormányhivatal az idei évben vizsgálta többek között a helyi adókról szóló rendeleteket is. A vizsgálat eredményeként a körmendi rendelettel kapcsolatban egy észrevétel érkezett, amely miatt a rendelet egy szakaszának módosítása szükséges.

A helyi adókról szóló 1990. évi C. törvény módosítása nyomán megszűnt az ideiglenes jellegű iparűzési tevékenység utáni iparűzési adó, és csak a korábban állandó jellegű iparűzési adó maradt meg, ennek elnevezése azonban változott, és jelző nélkül, iparűzési adó elnevezéssel szerepel a törvényben. Ezt a változtatást a helyi rendeletben is át kell vezetni annak érdekében, hogy egyezzen a magasabb szintű jogszabállyal.

A rendeletmódosítás csupán formai okból szükséges, hiszen jelenleg is kizárólag az állandó jellegű iparűzési tevékenységre vonatkozóan határoz meg adómértéket, így csak ennek elnevezését kell a törvényi szabályokkal egyezően módosítani. Az adó mértékének változtatására nem kerül sor.

A módosítás tervezetét a Képviselő-testület tagjai az előterjesztés mellékleteként megismerhetik.

Kérem a Tisztelt Képviselő-testületet, hogy a rendeletmódosítást vitassa meg és fogadja el.

**Előzetes hatásvizsgálat:**

Társadalmi hatás: A módosításra kerülő rendelet a helyi adókat határozza meg, ami hatással van valamennyi helyi lakosra, illetve ide látogató turistára. A módosítás kizárólag az iparűzési adó elnevezését érinti, formai jellegű.

Gazdasági hatás: A rendeletmódosításnak nincs gazdasági hatása.

Költségvetési hatás: A rendeletmódosításnak nincs költségvetési hatása.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása magasabb szintű jogszabálynak való megfelelés érdekében szükséges.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2023. október 18.

**Bebes István**

polgármester

**Körmend Város Önkormányzata Képviselő-testülete ……/2023. (X. …) önkormányzati rendelete**

**a helyi adókról szóló 47/2003. (XII. 29.) önkormányzati rendelet módosításáról**

Körmend Város Önkormányzata Képviselő-testülete a helyi adókról szóló 1990. évi C. törvény 1.§ (1) bekezdésében kapott felhatalmazás alapján, az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1.§** Körmend Város Önkormányzata Képviselő-testületének a helyi adókról szóló 47/2003. (XII. 29.) önkormányzati rendelete 6.§ (1) bekezdése helyébe a következő rendelkezés lép:

*(1) A helyi iparűzési adó mértéke az adóalap 2%-a.*

**2.§** Ez a rendelet 2023. november 1-jén lép hatályba, és a hatályba lépését követő napon hatályát veszti.

Körmend, 2023. október 27.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. …….. …. napján.

**dr. Stepics Anita**

**jegyző**

**INDOKOLÁS**

**a helyi adókról szóló 47/2003. (XII. 29.) önkormányzati rendelet módosításáról szóló ……/2023. (X. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A helyi adókról szóló 1990. évi C. törvényben kapott felhatalmazás alapján az Önkormányzat megalkotta a helyi adókról szóló rendeletét, amely módosítása azért indokolt, mert a felhatalmazást biztosító törvény módosítása folytán a szabályozás már nem tesz különbséget állandó és ideiglenes jellegű iparűzési tevékenység között. Ezért az önkormányzati rendelet megfogalmazását is ennek megfelelően módosítani szükséges.

**RÉSZLETES INDOKOLÁS**

**1.§-hoz**

A vonatkozó jogszabályi rész az iparűzési adó elnevezést pontosítja.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.